Objava zahtjeva za upis naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 190/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„ROOIBOS”/„RED BUSH”

EU br.: PDO-ZA-2427 – 21.8.2018.

ZOI (X) ZOZP ()

1. Naziv(i)

„Rooibos”/„Red Bush”

2. Država članica ili treća zemlja

Južna Afrika

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. Ostali proizvodi iz Priloga I. Ugovoru (začini itd.)

3.2. Opis proizvoda na koji se odnosi naziv iz točke 1.

Naziv „Rooibos”/„Red Bush” može se upotrebljavati samo ako se odnosi na sušeno lišće i stabljike stopostotnog čaja „Rooibos”/„Red Bush” koji su dobiveni od biljke Aspalathus linearis i uzgojeni ili ubrani na zemljopisnom području kako je opisano u ovom zahtjevu.

„Rooibos”/„Red Bush” pojavljuje se u dva oblika: a) oksidirano i b) zeleno (neoksidirano) sušeno lišće i stabljike biljke Aspalathus linearis.

a) U slučaju oksidiranog sušenog lišća i stabljika biljke Aspalathus linearis„Rooibos”/„Red Bush” odlikuje se rasponom boja od svijetlo smeđe i žute do sjajne opeka-crvene boje. Može sadržavati i svjetlije štapiće (sušene komadiće stabljike) pomiješane s ostatkom proizvoda. Razina vlažnosti čaja „Rooibos”/„Red Bush” iznosi manje od 10 %.

b) Zeleni (neoksidirani) „Rooibos”/„Red Bush” sastoji se od neoksidiranog sušenog lišća i stabljika biljke Aspalathus linearis. Znakovi tamnjenja ili oksidacije ne pojavljuju se na zelenom (neoksidiranom) čaju „Rooibos”/„Red Bush”. Lišće zelenog (neoksidiranog) čaja „Rooibos”/„Red Bush” dominantne je svijetlo zelene boje i sadržava tanke stabljike crvenkasto smeđe boje i bijele drvenaste komadiće. Razina vlažnosti zelenog (neoksidiranog) čaja „Rooibos”/„Red Bush” iznosi manje od 5 %.

Aroma i okus čaja „Rooibos”/„Red Bush” utvrđuju se osjetilnim ispitivanjem koje provode kvalificirani ispitivači. Aroma i okus različitih serija čaja „Rooibos”/„Red Bush” mogu se razlikovati, ali analiza velikog broja uzoraka pokazala je da su sljedeći okusi prisutni u čaju „Rooibos”/„Red Bush” u različitoj mjeri.

Aroma slatka med karamel voćna agrumi bobice džem od marelice drvenasta grmljasta/stabljikasta dimljena/prepržena cvjetna fynbos parfem začinjena cimet Okus i osjet u ustima osnovni okusi sladak gorak kiseo osjet u ustima nježan i blag trpak

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Svježe ubrano lišće i stabljike biljke Aspalathus linearis jedina su sirovina prisutna u čaju „Rooibos”/„Red Bush”.

Sadržava od 0,02 do 1,16 % aspalatina i do 0,4 % notofagina.

3.4. Posebni koraci u proizvodnji koji se moraju provesti u identificiranom zemljopisnom području

Tijekom proizvodnje čaja „Rooibos”/„Red Bush” potrebno je provesti sljedeće korake u identificiranom zemljopisnom području:

a) lokalni sakupljači sjemenja sakupljaju sjemenje biljke Aspalathus linearis, često s mravinjaka; sakupljači zatim opskrbljuju poljoprivrednike sjemenjem; ova dugogodišnja tradicija i dalje se njeguje i ključan je dio uzgoja Rooibosa kakav je danas poznat;

b) uzgaja se u komercijalne svrhe ili prirodno raste u divljini;

c) bere se s obrađenih polja (strojno ili ručno) ili u divljini (isključivo ručno);

d) obrađuje se i suši na terenima za proizvodnju čaja; teren za proizvodnju čaja može biti na farmi ili izvan nje, ali mora biti na predviđenom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

„Rooibos”/„Red Bush” može se miješati s čajevima, infuzijama i drugim proizvodima, neovisno o tome jesu li namijenjeni prehrani ljudi. Označivanje takvih proizvoda mora biti usklađeno s pravilima koja se primjenjuju na označivanje proizvoda na području na kojem se proizvod stavlja na tržište.

Kao smjernice za usklađenost s upotrebom naziva „Rooibos”/„Red Bush” može se uzeti sljedeće:

— da bi nosio oznaku proizvoda „Rooibos”/„Red Bush”, konačni proizvod mora sadržavati 100 % sušenog lišća i stabljika biljke Aspalathus linearis,

— ako se „Rooibos”/„Red Bush” miješa s drugim proizvodom, „Rooibos”/„Red Bush” može se upotrebljavati kao glavni deskriptor („Rooibos”/„Red Bush” <<drugi proizvod>>) pod uvjetom: — da je „Rooibos”/„Red Bush” glavni sastojak, — da se na etiketi/pakiranju nalaze točni postoci, — da je konačni proizvod i dalje prepoznatljiv kao „Rooibos”/„Red Bush” kako je okarakteriziran u opisu proizvoda,

— ako se drugi proizvod miješa s čajem „Rooibos”/„Red Bush”, njegov naziv može uključivati deskriptor „mješavina <<drugog proizvoda>> i čaja ‚Rooibos’/‚Red Bush’” samo ako sadržava „Rooibos”/„Red Bush” i ako su ispunjeni sljedeći uvjeti: — „Rooibos”/„Red Bush” daje proizvodu razlikovni karakter, — točan postotak sadržaja čaja „Rooibos”/„Red Bush” nalazi se na etiketi/pakiranju, — proizvod s najvećim postotkom prvi je na etiketi,

— (aromatizirani „Rooibos”/„Red Bush”) mogu se nazivati „Rooibos”/„Red Bush” <<tekuća aroma>> pod uvjetom: — da je „Rooibos”/„Red Bush” glavni sastojak (nakon vode), — da se točan postotak sadržaja čaja „Rooibos”/„Red Bush” nalazi na etiketi/pakiranju, — da je konačni proizvod i dalje prepoznatljiv kao „Rooibos”/„Red Bush” kako je okarakteriziran u opisu proizvoda,

— drugi proizvodi (kao što su ekstrakti, sapuni, kreme, jogurti, pića itd.) „Rooibos”/„Red Bush” <<drugi proizvod>> mogu se navesti u trgovačkom nazivu ili uz trgovački naziv proizvoda koji ga sadržava, kao i pri označivanju, prezentaciji i oglašavanju tog proizvoda ako su ispunjeni sljedeći uvjeti: — proizvod ne smije sadržavati nijedan drugi usporedivi sastojak, odnosno nijedan drugi sastojak koji u potpunosti ili djelomično može zamijeniti „Rooibos”/„Red Bush”, — „Rooibos”/„Red Bush” trebao bi se upotrebljavati u dostatnoj količini da predmetnom prehrambenom proizvodu da ključnu značajku, — postotak uključenog sastojka „Rooibos”/„Red Bush” trebao bi, po mogućnosti, biti naveden u trgovačkom nazivu ili uz trgovački naziv predmetnog prehrambenog proizvoda ili, ako to nije moguće, na popisu sastojaka u izravnoj vezi s predmetnim sastojkom, — popratni termini, kratice ili simboli registriranog naziva koji se upotrebljavaju pri označivanju u samom nazivu ili uz njega ili na popisu sastojaka proizvoda ne smiju odavati dojam da je sâm proizvod ZOI ili ZOZP.

4. Sažeta definicija zemljopisnog područja

Zemljopisnim područjem proizvodnje, sušenja i oksidacije čaja „Rooibos”/„Red Bush” smatra se sljedeće:

a) lokalne općine Bergrivier, Breede Valley, Cape Agulhas, Cederberg, grad Cape Town, Drakenstein, Langeberg, Matzikamma, Overstrand, Saldanha Bay, Stellenbosch, Swartland, Swellendam, Theewaterskloof i Witzenberg u pokrajini Western Cape;

b) lokalna općina Hantam u pokrajini Northern Cape.

5. Povezanost sa zemljopisnim područjem

Zemljopisno područje

Okus i poseban sastav čaja „Rooibos”/„Red Bush” izravno su povezani s klimom područja na kojem raste. Karakteristične su hladne, vlažne zime, rast u proljeće i rano ljeto, a zatim dozrijevanje i akumulacija polifenola kako vrijeme postaje toplije i suše. Samim time, uzgaja li se biljka Aspalathus linearis u bilo kojoj drugoj klimi, ona neće imati ista svojstva kao „Rooibos”/„Red Bush” zbog manje akumulacije polifenola. Da bi se razumio ovaj uzročni odnos, važno je razumjeti kako se biljka Aspalathus linearis prilagodila na jedinstvenu klimu, tlo i prirodna obilježja ovog područja.

Zemljopisno područje na kojem „Rooibos”/„Red Bush” prirodno raste poznato je po svojim vrućim, suhim ljetima i hladnim, vlažnim zimama. Naime, 27. listopada 2015. u Vredendalu je izmjerena temperatura od 48,3 °C; drugim riječima, to je najviša temperatura u listopadu koja je ikad izmjerena na svijetu. Godišnja količina padalina na ovom području iznosi od 380 do 635 mm, dok se oborine većinski odnose na zimske mjesece uz poneki pljusak početkom ljeta ili krajem jeseni. Dugi, vrući ljetni mjeseci iznimno su suhi. Tla na tom području nastala su od kompleksa pješčenjaka planine Table, stoga su siromašna hranjivim tvarima, gruba i pjeskovita, a pH-vrijednost im je između 4,5 i 5,5. Pješčenjak planine Table uglavnom je sastavljen od kvarcnih pješčenjaka starosti između 510 i 400 milijuna godina. U pitanju je najtvrđi i najotporniji sloj supergrupe Cape.

„Rooibos”/„Red Bush” razvio je neka jedinstvena svojstva (npr. oblik i površinski sloj listova itd.) radi prilagodbe na ovu oštru klimu. Osim mreže sporednog korijenja tik ispod površine tla, koja crpi čak i blagu količinu padalina, biljka ima dugačak glavni korijen koji se proteže do dva metra dubine i omogućava biljci da pronađe vlagu i opskrbi se vodom tijekom suhih ljeta. Sporedno korijenje osigurava biljci povećanu količinu fosfora u jednom od fosforom najsiromašnijih tla na svijetu.

Jedna od najvećih tajni prilagodbe čaja „Rooibos”/„Red Bush” na ovu oštru klimu leži u simbiotskom odnosu s bakterijama koje na njezin korijen fiksiraju dušik. Budući da je iz porodice mahunarki, bakterije na korijenju biljke Aspalathus linearis pretvaraju dušikov dioksid u biološki koristan amonijak u postupku poznatom kao fiksacija dušika. Biljka upija dušik i iz njega ostvaruje korist, a zauzvrat opskrbljuje bakterije hranom. Ovaj je postupak uobičajen za mahunarke, ali slučaj biljke Aspalathus linearis posebno se ističe jer je autohtona bradyrhizobia prirodno otporna na kiselost i biljka donekle može izmijeniti pH-vrijednost svoje rizosfere kako bi se potakla uspostava simbioze i dostupnost hranjivih tvari biljkama koje rastu na ovom kiselom i inače neplodnom tlu. U literaturi je zabilježeno da su rijetke simbioze koje mogu podnijeti takve ekstremne uvjete kiselosti tla i nedostatka hranjivih tvari, stvarajući pritom visoke razine fiksiranog dušika koje pokazuje biljka Aspalathus linearis.

Vruća i suha ljeta iskoristili su proizvođači čaja „Rooibos”/„Red Bush” za prirodno sušenje ubranog materijala. „Rooibos”/„Red Bush” bere se svake godine tijekom vrućih ljeta i suši na suncu odmah nakon berbe. Jako sunce i manjak kiše omogućavaju prirodno sušenje čaja „Rooibos”/„Red Bush”, tijekom kojega se oksidacijski procesi mogu optimalno nadzirati.

Ljudsko djelovanje

Iako je najmanje od šest flornih carstava na svijetu, Kaplandsko je florno carstvo (sa svojom prepoznatljivom vegetacijom fynbos) najraznolikije i jedno od, u pogledu raznolikosti, gustoće i broja endemskih vrsta, najposebnijih mjesta na svijetu za biljke. Međutim, Aspalathus linearis pripada ograničenoj skupini biljaka koje su od divljih biljaka uspješno postale uzgajane biljke te je trenutačno jedna od relativno rijetkih gospodarski isplativih biljaka vegetacije fynbos, što je rezultat ljudskog djelovanja.

Prije gotovo 250 godina švedski je prirodoslovac Carl Thunberg zabilježio da je 1772., tijekom svojih putovanja u Afriku, upoznao lokalne stanovnike i primijetio da upotrebljavaju „Rooibos”/„Red Bush” kao piće. Lišće i stabljike čaja „Rooibos”/„Red Bush” prikupljalo se u planinama i spremalo u jutene vreće koje bi se niz padinu spuštalo na leđima magaraca. U to se vrijeme razvila osnovna metoda obrade čaja „Rooibos”/„Red Bush”, koja se i danas primjenjuje (započinje rezanjem i valjanjem lišća i stabljika čaja „Rooibos”/„Red Bush”, zatim slijedi „znojenje” odnosno zrenje čaja na hrpama te se konačno prostire i suši na suncu).

Oko 1930. Le Fras Nortier, lokalni doktor i zaljubljenik u prirodu iz Clanwilliama, počeo se zanimati za „divlje grmlje čajevca” i eksperimentirati s čajem „Rooibos”/„Red Bush”. Pronaći sjemenje čaja „Rooibos”/„Red Bush” bilo je teško (jer je iznimno sitno), pa je Nortier zamolio lokalne stanovnike, među kojima su neki bili i njegovi pacijenti, da potraže sjemenje na pjeskovitom tlu i donesu mu ga. Pripadnica naroda Khoi donijela mu je kutiju šibica punu sjemenja, a kasnije je Nortier saznao njezinu tajnu. Žena bi slijedila mrave koji su vukli sjemenje čaja „Rooibos”/„Red Bush” do svojih mravinjaka. Zatim bi otvorila mravinjake i pokupila sjemenje, uvijek pazeći da mravima ostavi dovoljno da prežive. Poneki sakupljači sjemenja i dalje upotrebljavaju ovaj način sakupljanja sjemenja.

U potrazi za načinom umnažanja sjemenja Nortier je shvatio da sjemenje klija samo ako ga se prvo otvori jer se time postiže učinak planinskih požara. Nortier je prve biljke uzgojio na farmi Klein Kliphuis pokraj Clanwilliama. Doznao je da sjemenje treba posijati u siječnju i da je najbolje vrijeme za presađivanje sićušnih mladica nakon obilne kiše kada se očekuje još padalina. Lokalne je poljoprivrednike Nortier nadahnuo i potaknuo da i oni sami krenu uzgajati „Rooibos”/„Red Bush”.

Te se prakse sakupljanja i struganja sjemenja i dalje upotrebljavaju, a Aspalathus linearis uzgaja se u uvjetima suhe zemlje jer je biljka prilagođena na suha, vruća ljeta. Ti uvjeti okoline utječu na kemijski sastav čaja „Rooibos”/„Red Bush”, pogotovo na razinu i vrstu polifenola u konačnom proizvodu. Proizvođači čaja „Rooibos”/„Red Bush” svoje su prakse upravljanja zemljom i uzgoja prilagodili teškim uvjetima regije. Primjerice, područja za uzgoj ne smiju se raščišćavati vatrom jer bi se uništio organski sadržaj tla. Osim toga, pokrovni usjevi imaju važnu ulogu tijekom različitih faza postupka uzgoja te je minimalna ili konzervacijska obrada tla uobičajena praksa.

Berba se obavlja tijekom suhih ljetnih mjeseca od studenoga do svibnja, a 20 % materijala biljke mora se ostaviti na biljci. Svježe ubrani materijal potrebno je dopremiti do terena za proizvodnju čaja unutar 72 sata od berbe gdje se strojnim rezačem stabljike i lišće skraćuju na duljinu od 1 do 10 milimetara. Za oksidirani „Rooibos”/„Red Bush” svježe se izrezani materijal u hrpama slaže u redove i izlaže suncu na betonskoj ili kamenoj površini terena za proizvodnju čaja. Redovi se namaču, lišće se valja i redovi okreću u redovnim intervalima dok se ne postigne odgovarajuća konzistencija, a zatim se lišće u tankom sloju rasprostire na teren za proizvodnju čaja. Za neoksidirani (zeleni) „Rooibos”/„Red Bush” lišće i stabljike u tankom se sloju rasprostiru na teren za proizvodnju čaja čim se izrežu na duljinu od 1 do 10 milimetara.

Postupak na terenima za proizvodnju čaja često se opisuje kao vrsta umjetnosti i predstavlja jedan od najvažnijih dijelova proizvodnje čaja „Rooibos”/„Red Bush”, koji zahtijeva posebno stručno znanje i iskustvo. Priređivač čaja pažljivo promatra boju, teksturu i vlažnost čaja dok ne postigne željeni sapunasti osjećaj na dodir. Prema uobičajenoj metodi potrebno je uzeti šaku mokrog, valjanog čaja i stiskati ga dok se ruka potpuno ne zatvori – ako je razina vlage točna, kapljice soka curit će kroz praznine pri dnu prstiju.

Stručni ocjenjivači procjenjuju kvalitetu čaja „Rooibos”/„Red Bush” na temelju brojnih čimbenika, uključujući boju suhog i oparenog lišća, intenzitet, boju i bistrinu infuzije, kao i aromu i okus. Okus i aromu prosuđuju kvalificirani članovi osjetilne komisije. Razvijen je kotač okusa koji se pokazao vrijednim alatom koji pojednostavnjuje komunikaciju proizvođača, obrađivača, stručnih procjenitelja, trgovaca, poduzeća specijaliziranih za prehrambene arome, uvoznika i potrošača čaja „Rooibos”/„Red Bush”. Za pomoć u tumačenju deskriptora razvijen je i osjetilni pojmovnik za poneke deskriptore.

Posebnosti proizvoda

Jedinstvena osjetilna svojstva (ili okus i osjet u ustima) čaja „Rooibos”/„Red Bush” imaju 27 opisnih atributa. Dvadeset aroma i sedam deskriptora okusa i osjeta u ustima temelje se na analizi velikog broja uzoraka i predstavljaju osjetilnu prepoznatljivost čaja „Rooibos”/„Red Bush”.

Ova se jedinstvena osjetilna svojstva čaja „Rooibos”/„Red Bush” mogu pripisati složenom fenolnom kemijskom sastavu biljke Aspalathus linearis. Sastav flavonoida u čaju „Rooibos”/„Red Bush” jedinstven je po tome što sadržava aspalatin i aspalalinin, a prisutni su i vrlo rijetki spojevi notofagin i enol-glukozid fenilpirogrožđane kiseline. Iako je prisutnost flavonoida u biljnom svijetu uobičajena, aspalatin je otkriven samo u biljci Aspalathus linearis i uzrok je njezinih jedinstvenih osjetilnih svojstava.

U prethodnom je odjeljku istaknuto da je upotreba lišća i stabljika biljke „Rooibos”/„Red Bush” kao čaja prvi put zabilježena prije gotovo 250 godina. Od tada je zahvaljujući svojem voćnom, slatkom okusu i niskoj razini tanina bez kofeina postala ikona kulture Južne Afrike. Istraživanja provedena 2005. pokazala su da je čaj „Rooibos”/„Red Bush” među deset prehrambenih proizvoda koji se najčešće konzumiraju u neformalnim naseljima Južne Afrike.

(1) SL L 343, 14.12.2012., str. 1.